पीरियड्स के बारे में बेबाकी से की थी बात, बोलीं- ये ऐड मेरा मॉडलिंग करियर खत्म कर सकता था
Smriti Irani Whisper Sanitary Pads Video केंद्रीय मंत्री और एक्ट्रेस स्मृति ईरानी ने गुरुवार शाम अपना 25 साल पुराना एक वीडियो शेयर किया। यह ऐड वीडियो फेमस  सेनेटरी नैपकिन ब्रैंड विस्पर का था
केंद्रीय मंत्री और एक्ट्रेस स्मृति ईरानी ने गुरुवार शाम अपना 25 साल पुराना एक वीडियो शेयर किया। यह ऐड वीडियो फेमस सेनेटरी नैपकिन ब्रैंड का था, जिसमें एक्ट्रेस बड़ी ही बेबाकी से पीरियड्स के बारे बोलती नजर आ रही हैं। वीडियो शेयर करते हुए स्मृति ने बताया कि यह उनके करियर का पहला बड़ा ऐड वीडियो था लेकिन इस तरह का प्रोजेक्ट उस वक्त किसी मॉडल के करियर को खत्म कर सकता था।
यह एक ऐसे प्रोडक्ट का ऐड था, जिसके खिलाफ बहुत से लोग थे
सेनेटरी नैपकिन का वीडियो शेयर करते हुए स्मृति ने लिखा- ‘जब आपका पहला ऐड एक सेनेटरी का हो! 25 साल पहले किसी बड़ी कंपनी के लिए यह मेरा पहला ऐड था। हालांकि यह किसी फैंसी टॉपिक पर नहीं था। बल्कि उस वक्त यह एक ऐसे प्रोडक्ट का ऐड था, जिसके खिलाफ बहुत से लोग थे। एक सेनेटरी पैड के ऐड ने इसमें शामिल मॉडल के करियर का अंत करना लगभग तय कर दिया था।’
कैमरे के सामने आने के लिए एक्साइटेड थीं स्मृति
स्मृति ने आगे कहा- ‘कैमरे के सामने अपना करियर शुरू करने के लिए मैं बहुत एक्साइटेड थी। मैंने प्रोजेक्ट के लिए हां कर दिया। आखिर पीरियड्स और हाइजीन पर भला बात क्यों न की जाए। मैंने तब से पीछे मुड़कर नहीं देखा। PS: हां मैं तब पतली थी, ये याद दिलाने की जरूरत नहीं है।’
स्मृति ने पीरियड्स के बारे में बड़ी बेबाकी से बात की 
चर्चित वीडियो में स्मृति महिलाओं को पीरियड्स के बारे में खुलकर बात करने के लिए प्रोत्साहित कर रही हैं। वीडियो में स्मृति कहती हैं- ‘वो 5 दिन, क्या है वो पांच दिन। उन्हें पांच दिन क्यों कहना। अरे मुझे पीरियड हैं यार। ये कोई बीमारी थोड़ी ना है। यह सभी को होता है, मेरी मां, तुम और दुनिया भर की करोड़ों महिलाओं को भी। तो क्यों न महिलाओं की सेनेटरी पैड के जरिए मदद की जाए। पीरियड्स बताते हैं कि हम बड़े और मैच्योर हो रहे हैं। तो फिर उन्हें पांच दिन क्यों बुलाना?’
यूजर्स बोले- 'लोग आज भी ऐसे ऐड स्किप कर देते हैं'
सोशल मीडिया पर स्मृति का ये वीडियो बेहद सुर्खियों में है। फैंस इस वीडियो पर रिएक्ट कर रहे हैं। एक यूजर ने कमेंट सेक्शन में लिखा- आज लोग इस तरह के ऐड में आसानी से काम कर लेते हैं। लेकिन हां, मुझे याद है कि तब किसी के सामने इस बारे में बात करना भी मना होता था। इसलिए इस तरह का ऐड करने के लिए मैं आपके हिम्मत की दाद देता हूं। दूसरे फैन ने कहा- 'मुझे यह ऐड याद है। लेकिन यह नहीं पता था कि ये आप हैं।' तीसरे यूजर ने लिखा- 'अगर यह 25 साल पहले की बात है, तो यह अपने समय से बहुत आगे का ऐड वीडियो है। इस बारे में खुलकर बात करने के लिए आपको सलाम। मुझे अभी भी विश्वास है कि लोग आज भी इस तरह के वीडियोज को स्किप कर देते हैं।'
2000 में की थी टेलीविजन करियर की शुरुआत
बता दें कि स्मृति ईरानी एक मॉडल रह चुकी हैं, टीवी सीरियल में आने से पहले वो कई ऐड शूट में नजर आ चुकी हैं। एक्ट्रेस ने फेमिना मिस इंडिया ब्यूटी कॉन्टेस्ट में हिस्सा लिया था। वो फाइनल में पहुंची, मगर विनर नहीं बन सकीं। 2000 में एक्ट्रेस ने टीवी सीरियल ‘हम हैं कल आजकल और कल से अपने करियर की शुरुआत की थी। हालांकि, टीवी सीरियल सास भी कभी बहू थी से उन्हें देशभर में पहचान मिली। साल 2001 में स्मृति ने जी टीवी पर प्रसारित रामायण में सीता का किरदार निभाया। 2006 में उन्होंने बालाजी टेलीफिल्म्स के बैनर तले टीवी शो ‘थोड़ी सी जमीन और थोड़ा सा आसमान में बतौर डायरेक्टर काम किया। 2008 में वो डांस रियलिटी शो ये है जलवा में साक्षी तंवर के साथ बतौर होस्ट नजर आईं थीं।